Tænker du nogensinde på de bagageportører, der skal få din kuffert ind og ud af flyet, når du pakker til flyrejsen? Måske ikke. Derfor har bagageportørernes fagforbund 3F startet en kampagne for at få vægten ned på de rejsendes kufferter.

Kuffertkampagnen skal få den rejsende til at pakke kufferten med omtanke. En vigtig årsag til nedslidning af bagageportørerne er, at den enkelte kuffert ofte er meget tung.  Mange vælger at pakke lidt ekstra, og det er tilladt at tage op til 32 kilo med, men det koster normalt ekstra, hvis man har over 20 kilo bagage med. Passagerne bliver derfor bedt om at pakke i flere tasker eller kufferter. Hellere to på 16 kilo end én på 32 kilo, eller endnu bedre, hellere to på 10 kilo end én på 20 kilo. Det er i den rejsendes egen interesse at følge bagageportørernes nødråb, da let bagage er lettere at håndtere, og derfor har lavere risiko for at blive udsat for skade.